Sassa waarsku oor 'verkoop' van kaarte op Facebook | Netwerk24
Deur Malherbe Nienaber 15 Januarie 2019 21:35
Die Suid-Afrikaanse agentskap vir maatskaplike sekerheid (Sassa) waarsku teen 'n aanlyn slenter waarmee sy kaarte op sosiale media "verkoop" word.
Dit kom nadat 'n inskrywing op Facebook waarin 'n man Sassa-kaarte glo met 'n maandelikse toelaag daarop verkoop, wyd versprei word.
Please note that this Facebook post is a scam and illegal. Beneficiaries are warned against such scams and urged not to participate in such as it will temper with their social grant. #SASSACARES @PostofficeSa @The_DSD @GovernmentZA @GCISMedia @nda_rsa pic.twitter.com/PKErkLo9mN
— SASSA (@OfficialSASSA) January 14, 2019
Sassa het Maandag gesê die begunstigdes van toelae word gewaarsku teen sulke slenters en hulle moenie daarvoor val nie, "want dit kan hul maatskaplike toelaag in die gedrang bring".
'n Voorbeeld van die nuwe Sassa-kaart.Foto: Verskaf
Luidens die inskrywing van ene Thabiso Cele verkoop hy die kaart vir kindertoelae teen R600 en die kaart vir pensioenarisse teen R1 200.
Op die kaart vir kindertoelae word R400 per maand glo inbetaal en op die kaart vir pensioenarisse R1 600 per maand.
"Jy kry 'n pin wat aan die kaartnommer gekoppel is en ná drie dae word dit geaktiveer. Dan begin jy maandeliks R400 of R1 600 verdien wat jy by enige kitsbank in Suid-Afrika kan trek."
In die inskrywing verskaf Cele 'n selfoonnommer waarop hy via WhatsApp gekontak kan word en vra dat mense nie sy tyd mors nie.